八月廿七風雨大浸
作者：釋居簡
朝代：宋

paragraphs: 左扼飛廉吭，右拊巽二背。
謂云如何其，坐使六鷁退。
亦有司雨工，馽如繫單于。
不卷油然雲，自欲干剪屠。
鄉來不鳴條，塊亦不曾破。
卿雲千點明，華月半天墮。
衮衣徂東山，拔木仍偃禾。
至今東山詩，千載猶詠歌。
悠然啟金縢，風反雨亦止。
是中果何書，頃刻變天紀。
流言久弗作，狐亦不復疑。
至誠動真宰，風雨胡不知。
風雨不我以，我稼已墮水。
不知十日淫，滴碎田父心。